الو
سالام
بلی اؤزومم بویورون.
شاه گؤلویم نئجه سن ؟
سلام، به به، نه عجب؛ گون هاردان چیخیب آی بالا کاسیبلاری یاد ائله یبسن!؟
جانیمسان گولوستان باغی بیلیرسن خاطیرین منه چوخ عزیزدیر، یاخشی سان؟
یاشا قوربان اولارام، پیس دئییلم، آمما ائله ده تعریفیم یوخدو.
سن نئجه سن، نه خبر بوسویوق گونلرله؟
منده کئچینمه وارام ، قیش دوشندن، هاوالار سویویاندان آقاجلاریاتیب، پنجشبه، جوماگونو هردن بئش آلتی نفرگلیب دولانیب قاییدیب گئدیرلر .
گوندوزلر قارقالار گیج ائله ییر، گئجه لر پاخلا چیلار، بئش- اون گوندو ساعات اون ایکی دن اوطرفه چیراقلاری دا سوندورولر لاپ ظولمت اولور، قو وروسان قولاق توتولور. واللاهی هئیچ زاد منی قارانلیقلار کیمی سیخمیر، گئجه لر بوچؤللوبیابان یئرده تک لیک دن آزقالیر باغیریم چاتلاسین .
اوردا نه خبر؟
والله من ده سنه تای، من ده گؤردویون گولوستان باغی دئییلم کی سحردن آخشاماقدر آدیما ماهنی اوخویالار، آدیم دیللردن دوشمه سین، ایندی قدیمی آغاجلاریمی کسیبلر یئرینه اویان بویاندان اوچ دؤرتدنه قور قودوق آغاج گتیریب پاییز اولمامامیشدان گرک اوشاق کیمی آغاجی بله ییسن، مین رحمت او قاردون وطن لرین دده سینه، کولک اسمه میش آغاجین گؤتو دونور. یادینا گلردا بوردا منیم ائله آغاجلاریم واردیدی قیشی اصلان کیمی بوردا لوم لوت دایاناردیلار باهاردا یام یاشیل چیراق کیمی یاناردیلا گلیب گئدنین آغزی آچیق قالاردی .اصلن یادیمدادن چیخماز 1324 ده قیشین لاپ اوغلان چاغیندا توف دئییب گؤیده دونان گونلرینده سحرچاغی ساعات قاباغیندان فدایی لر دسته سی مارش اوخویا – اوخویا گلردیلر بورا، بوردا سان باشلاناردی ناهاراجان بی ریا گورولتو سسییله دانیشاردی شعراوخویاردی:
بسله نیر قلبیمده سونسوز حؤرمت، آذربایجانا
ایسترم دونیاده من، حوریت آذربایجانا
سانمایین اوز یوردومون اسرارینا بیگانه یم
من اونون سئودای عشقیندن بوجور دیوانه یم
شمعه بنزر، دوره سینده فیرلانان پروانه یم
قویمارام اصلا قویولسون میننت آذربایجانا…
سونرا رادیونو آچاردیلاردئینده:« دانیشیر تبریز» هامی نین توک لری بیز -بیز دوراردی، اوندا هریئرده رادیو یوخویدوکی جماعات گلردیلر بوردا رادیویا قولاق آسماغا، آخشاملار بیر عالم اولاردیکی گل گورهسن! هردن ده عاشیق حسین جاوان دسته سی ایله گلردی بورا ایینَه سالماغایئراولمازدی.
کیشی ده بیر سس واردیدی، سس هااا آداما جان وئرردی، بوردا من ائله کیشی لر گؤرموشم، اینانمیرام بیرده اولارین تای تاپیلا. 1327 ده خرداد آیینین بیری ایدی، فریدون آدیندا بیر کیشینی مأمورلار گتیردیلربوردا دارا چکسینلر، کیشی ده بیر اوره ک واردی داغلار کیمی ایپی بوینونا سالمامیشدان قاباق ال آتدی اوباغچا دان قیرمیزی بیر گول دردی تاخدی سینهسینه اوجادان قیشقیردی :«یاشاسین آذربایجان». من بیرسؤز دئییرم سن بیر سوز ائشیدیرسن واللاه توک لریم بیز – بیز دورموشدو، کیشی نین گؤزلرینده بیر ذره قورخو یوخویدو نامردلر ائله بیر اوغلانی بیزیم گؤزوموزون قاباعیندا دارا چک دیلر هله ده هر باهار گلنده من قان آغلارام، اه روزگاردی دا. سونرالاردا لاپ اوز به اوزوم ده شیکاری قهو ه سین آچدیلار آخشاملار عاشیقلار یغیشاردیلاراورا چال چاتلاسین وورپاتلاسین دوشردی ایشه، قارداش جانی من تبریزین عاشیقلارینین هامیسین بوردان گؤروموشدوم،
گولوستان باغی یادیمدان چیخمامیش اوردا، او دیک کوچه یادیوا گلر؟
هاهاها، هن بابا؛ اورانین آروادلارین چوخو سحر چاغی ایشه گلنده بوردان گلیب گئدردیلر.
بیرزامان تبریز- تبریز ائله بورا یدی دا، اوندا سن منیم حسرتیمی چکردین، پاساژ قاباغی بارونلارین مئیخانلاری، گجیل، اورتولوبازار، قوردمیدانیندان اوسته هیچ زاد یوخویدوکی. هله- هله سیزه طرف گلن اولمازدیر.
تبریزه گلن منه باش وورماسایدی جماعات دئییردیلر : «گولوستان باغین گؤرمه سن، ائله بیل تبریزه گئتمه میسن» .هانی اوگونلر؟ ایندی مندن ائله بیر قورو آد قالیر. سحردن آخشامجا بوردا قَووادلارین، اوشاق بازلارین، معتادلارین الینده جانا گلمیشم، دای گئتدی او گونلر شاه گؤلو جانی دردیم دئشیلمیشدی اوره ییم دولو ایدی، بتر باشیوی آغرتدیم .
سن آللاه تئز- تئز زنگ آچ .
هله اؤزون نئجه سن؟ عینالی دان زادان خبرین وارمی؟
عینالیدان دا هردن خبریم اولاردی بوزهرمار بورجلار(برج – گؤی دَلن) زادلار قاباغیمیکسندن دای قدیمکلرکیمی هرگون گؤره بیلمیرم، آما هردم مئساژلاشریق.
اه بابا اویازیغیندا هریانین سؤکوبلر اوچدن بیری قالماییب دای .اود دا بوگونلر چوخ واختلار خسته اولور شهرین توستوسو سینه سین ایشدن سالیب، گؤزلرین کور ائله ییب، دای اودا قدیم کی عینالی دئییل .
شاه گؤلو، گؤلوندن نه خبر؟
ساغلیق، تازا بیرخبریوخدو. گولوستان باغی ائله بیل باشقا زنگیم وارا ۴-۳ گون ایدی ساعاتا زنگ آچیردیم باغلانمیردیم پیغام گؤندرمیشدیم ائله بیل اودو، قوربان کسرم یئنه زنگ آچارام.
ائله سنین او گؤلونه قوربان اولوم، باشینا دولانایم اوره ییم آچیلدی ساعاتا دا مخصوص سالام یئتیر.
قوربانلارین اولارام سن ده گجیله سالام یئتیر.
آلو
کیشی ساعات سلام علیکم نئجه سن گول اوغلان؟
باغیشلاها بئواخت گؤتوردوم، گولوستان باغیلا دانیشیردیم اونوندا دردلرینین باشی آچیلمیشدیر بوراخانمیردیم. ناوار نه یوخ؟ یوخسان قاداسی!..
سن اؤل احوالاتیم دیرام دیر، ایکی آیدی نئتیم کسیلیب بوگون سحردن یولا دوشوب بیر آز بوندان قاباق ایمئیلینی گؤردوم.
قاردش جانی اوره ییم بیر تیکه اولموشدو دای قدیمکی لردئییل کی سن اوردان باخاسان من بوردان هرساعات ادی – باجی ائله یک، من ایل ایگیرمی دؤرد ساعاتی خارابام
جانین اوچون ایندی ایل یاریمدی کی مرمت اولمامیشام، بوماشینلارین توسدوسو، توز تورپاغی نفسدن سالیب، آز قالیرام بوغولام؛ یئنه سنین یئرین یاخشی دیر، بؤرکونو گؤیه آت، من لاپ تولامباردا
یاشاییرام. اؤزومده چوخداندیر یاددان چیخمیشام.
یوخ جانیم سن آللاه بوسوزلری دئمه، واللاه سن تبریزین گؤزوسن، ائله بوش بوشدا دورسان اوردا هااا، بیر دونیاسان .
کیشی تبریزلی لرین هامیسی مهمه یئیندن پهپه یئینه جه سنی تانیرلار، بارناوالی لار سندن اؤتهری اؤلورلر، سن تبریزده بیردانه سن .
دونن گئجه اوردا نه خبروارایدی؟ بوگون بوراگلن لردن بیرسؤزلرائشیدیم آمما یاخشی باشا دوشمه دیم. دئییردیلر دلی نم نمه بئله بیرزادلار.
هن دلی قوربانی دئیرسن، اونون فیکیریندن دونن گّئجه سحره دک گؤزومو یوممامیشام اوقدرآغلامیشام گؤزلریم آزقالیر پاتلاسین.
بوردابیر دلی قوربان واردیدی بیزیم او دالی کوچه ده قاردون وطنی (کارتنخواب) ایدی اوتوز ایلدیر گئجه لر اوردا یاتاردی محله نین آداملاریندان بیر خئییر گؤرمه میشدی گئدیب ایتلریلن، پیشیک لریلن دوست اولموشدو. بوآدام او اویان بویاندان بیر تیککه یاوان چوره ک تاپسایدی یاریسین وئرردی او حئیوانلارا، دونن گؤردون دا هاوانین دورومون دئیردیلر کئچن قیرخ ایلده تبریزده بئله بیر سویوق اولماییب، آخشامدان کولک ایدی، شاختا آدامین سوموک لرین کسیردی ساعات اوندان قار دا باشلادی یاغماغا منیم عقربه لریم آزقالیردی دایانا قوپ قورو قوروموشدوم، دلی قوربانی دا سویوخ بتر کیریخدیرمیشدی الیمدن ده بیر ایش گلمیردی، اؤز – اؤزومه دئیردیم بئله گئتسه قوربان بو گئجه دوناجاق، آللاه – آللاه ائلییردیم بیری قاپیسینی آچا هئچ اولماسا بو گئجه لیک دلی قوربانی آپارا ایچرییه فقط هردن اوسفئه گئده شور گؤز حاجی ناغی قولسوز ترکؤینه ایلن گلیردی پنجرهنین دالینا باخیردی ناغییا ال ائلیردی گوله- گوله قویوردو گئدیردی، گؤروردو ها دلی قوربان آز قالیر دونسون!
آمما گئده باشی اصلن اوزونه گتیرمیردی گئجه ساعات ایکی میزانی ایدی عجیبه بیر صحنه گؤردوم او ایت لرکی قوربان اولارا چوره ک آتاردی ایکی سی گلدی، قوربانی گؤرن کیمی هرهسی بیر طرفدن اوزلرین یاپیشدیردیلار قوربانا ایستیردیلر قوربانین جانین قیزدیرسینلار، بیر آزدا بوجور کئچدی صبح آذانیندان سونرا بیردن – بیره شاپپیلتی سسی گلدی باخاندا گؤردوم قوربان ایتلرین آراسیندان اوزو اوسته گلمیشدی یئره اینانماسان ایتلر باشلاری ایله قوربانی ایته لیردیلر اویان بویانا هی هورودولر ساعات اوناقدر بلدیه مأمورلاری گلدیلر قوربانین جنازه سینی آپاردیلار ایتلر باشی اوستوندن چکیلمیردیلر، سَحریسی لاپ اوول آدام داکی صحنه نی گؤردو یئنه همان حاجی ناعی ایدی سحر نامازدان سونرا گئدیرکؤکه آلسین قوربانین جنازه سین گؤردو بیر قارا پول آتدی اوستونه دئینه- دئینه چیخدی گئتدی .
باغیشلا سنینده اعصابینی خراب ائله دیم .
شاه گؤلو جانی ایستمیردیم سنی راحاتسیز ائله یم سوردون سوزگلیشی دئدیم .
هیچ اولماسا سنین یئرین یاخشی دیر، جماعات تکجه دلخوشلوغا گلیرلر اورا .
من گؤرهنی بوشهرده واللاه باشقا ساعاتلار گؤرسه یدی بیر گونده دوام گتیرمزدیلر منیم اوزوم برک دیر. قدیم بوردان آیدان- ایلدن بیر ماشین کئچردی ایندی ماشین الیندن یئرده یوخدو آرواد بازلاری دا دئمه بو آرتش خییاوانی نین اوولینده بیر آروادین جیراسینللغین گؤروم دورسون، دورماق همین بیری آلیر قاباغینا، اوبیریسی جامین چکیر آشاغا چاغیریر، چیراق وئرن کیم، یوزنفر سیقنال چالیر، وانت دن توتدو مینی بوساجان ایستیر اونو قووزاسین، هردن بازار آغزیندان گؤزوم اوتو کشلره ساتاشلار بیلمرم آغلایام یا گولم؟.باشینی آغریتدیم .
یوخ جانیم، ساعات، شهنازدان، تربیت دن، قورد میدانیندان، دهقان مدرسه سیندن، دانیشسرادان، قاری کؤرپوسوندن، سامان میدانیندان… نه خبر؟ اولاریلان باغلانتین وار؟ سن آللاه هر هانسینی گؤرسن من دن بتر سالاملار یئتیراونلارا، رحمتلی نین اوغلو زمانه ائله خاراب اولوب کی دده نین بالادان خبری یوخدو، آیدان ایلدن بیر بیرلرینه یالاندان ایمودا، تلقیرامدا ایکی دنه ایستیکر گؤندهریرلر یاواش- یاواش بیزده اولارا تای اولوروق، چوخداندیر هئچ بیریندن خبریم یوخدو، من بوردا ارکی تئز – تئز گؤرردیم اونوندا باشینا ایتین اویونون گتیریبلر.
دوره سینده پاساژ زاد دوزلدیبلر، اویان بویانین سؤکوبلر، یازیغین لاپ یارالی سین سالیب لار بیر دار – دودوک قفسه. اوچ -دؤرد ایل بوندان قاباق هردن بویلاناردیق بیر بیریمیزی گؤرمه یه، ایندی اونودا الیمیزدن آلیبلار .
سن اؤله سن بئله گئتسه ایکی- اوچ ایله دک هامیمیز یا آرادان گئدهریک یادا دالدا بوجاقدا خفه لنریک.
شاه گؤلو سن آللاه اوزوندن میغایات اول باشینی چوخ آغریتدیم درد چوخ، واخت یوخ، یورولدون دورگئت یات ایندی سحر آچیلار یئنه قارقالار تؤکولرباشین، ساغ اول کی زنگ آچدین .
ساعات باشینا دولانیم نیگران قالما سن شهرین تاریخی سن، سنه هئچ کیمسه ال وورانماز، هردن بیر دوربریندن اوچ – دؤرد دنه شکیل چک یوللا قوربان کسرم گئجهن خئییرلره قالسین .
کریم قربانزاده
pbt_Arab uig_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab